Broj: 711-I-1337-P-18/22-02-21

Zagreb, 21. siječnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka na temelju članka 32. stavka 1. podstavka 3., 4. i 5., Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), **na zahtjev obveznika Davida Vugrinca, pročelnika Upravnog odjela za društvene djelatnosti Grada Čakovca,** za davanjem očitovanja,na 155. sjednici, održanoj dana 21. siječnja 2022.g., daje sljedeće

**OČITOVANJE**

1. **Sukladno članku 17. stavku 1. ZSSI-a,** **ravnatelj zdravstvene ustanove kojoj je osnivač jedinica lokalne samouprave ne može istovremeno uz obnašanje te javne dužnosti obnašati javnu dužnost gradskog vijećnika, jer zakonom nije propisana iznimka od opće zabrane istodobnog obnašanja druge javne dužnosti.**
2. **Sukladno odredbi članka 17. stavka 2. ZSSI-a,** **ravnatelj zdravstvene ustanove kojoj je osnivač jedinica lokalne samouprave ne može istovremeno uz profesionalno obnašanje navedene javne dužnosti biti predsjednik ad hoc Komisije za ocjenjivanje dijela prijava udruga pristiglih na Javni poziv za potporu programa i projekata u društvenim djelatnostima na području Grada Čakovca ukoliko je na navedenu funkciju imenovan temeljem statusa gradskog vijećnika Grada Čakovca, dok navedenu funkciju može obavljati ukoliko je imenovan kao vanjski član te za obavljanje te funkcije u tom slučaju može primiti naknadu.**
3. **Sukladno odredbi članka 17. stavka 4. ZSSI-a, obveznik je dužan prilikom podnošenja imovinske kartice prijaviti Povjerenstvu prihode i naknade stečene na temelju obavljenih poslova iz točke II. ove izreke.**

Obrazloženje

Zahtjev za davanjem mišljenja Povjerenstva podnio je David Vugrinec, pročelnik Upravnog odjela za društvene djelatnostiGrada Čakovca. U Povjerenstvu je zahtjev zaprimljen 12. siječnja 2022. pod poslovnim brojem 711-U-371-P-18/22-01-5, povodom kojeg se vodi predmet broj P-18/22.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje očitovanje na sljedeći zahtjev podnositeljice.

Podnositelj u zahtjevu traži mišljenje Povjerenstva može li gradski vijećnik, koji je ujedno i ravnatelj zdravstvene ustanove kojoj je osnivač jedinica lokalne i područne (regionalne) samouprave, kao obveznik primjene ZSSI-a, biti član (predsjednik) ad hoc Komisije za ocjenjivanje dijela prijava udruga pristiglih na Javni poziv za potporu programa i projekata u društvenim djelatnostima na području Grada Čakovca.

Podnositelj pojašnjava da navedena Komisije ocjenjuje prijave pristigle za prioritetna područja vjerske organizacije, djeca i mladi te zdravstvo te da je u istu imenovan kao gradski vijećnik i stručna osoba (liječnik), a za rad u tijelu nije predviđena nikakva naknada.

U dopuni zahtjeva podnositelj navodi da se radi se o Komisiji koju imenuje čelnik jedinice lokalne samouprave, a koja ima savjetodavnu funkciju te temeljem utvrđenih kriterija, za svako područje, boduje pristigle prijave na Javni poziv. Ovisno o ukupnom broju bodova, Komisija predlažu čelniku jedinice lokalne samouprave sufinanciranje projekta ili programa u određenom postotku od kandidiranog iznosa. Ističe se kako je prijedlog Komisije savjetodavan, odnosno čelnik jedinice lokalne samouprave može odlučiti i drugačije.

Također se traži mišljenje Povjerenstva mogu li članovi ovakvih komisija biti vijećnici Gradskog vijeća.

Člankom 3. stavkom 1. podstavkom 65. ZSSI-a propisano je da su ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave obveznici u smislu navedenog Zakona.

Člankom 17. stavkom 1. ZSSI-a propisano je da  za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Prema odredbi članka 17. stavka 2. ZSSI-a, obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Međutim, pojam obveznika u smislu ZSSI-a i pojam javne dužnosti nisu istoznačnice, već je krug javnih dužnosti mnogi širi od kruga obveznika definiranog ZSSI-om. Druga javna dužnost iz članaka 17. Zakona podrazumijeva svaku javnu dužnost, bez obzira jesu li obnašatelji te javne dužnosti ujedno i obveznici u smislu članka 3. ZSSI-a. Tako su članovi predstavničkih tijela jedinica lokalne samouprave, koje sukladno članku 75. Zakona o lokalnim izborima biraju građani na neposrednim izborima, nedvojbeno obnašatelji javnih dužnosti, odgovorni prema građanima koji su ih izabrali, iako ih Zakon ne određuje kao obveznike. Povjerenstvo stoga tumači da obnašanje dužnosti gradskog vijećnika nedvojbeno predstavlja obnašanje druge javne dužnosti u smislu odredbe članka 17. stavka 1. ZSSI-a.

Kako bi došlo do primjene iznimke od općenite zabrane obnašanja druge javne dužnosti iz članka 17. stavka 1. ZSSI/21-a za vrijeme obnašanja dužnosti iz članka 3. ZSSI/21-a, posebnim zakonom treba biti propisana takva mogućnost.

Naime, Povjerenstvo obrazlaže, da je, iako Zakon o lokalnim izborima u članku 78. ne propisuje da je funkcija ravnatelja zdravstvene ustanove jedna od nespojivih funkcija s obnašanjem dužnosti člana predstavničkog tijela jedinice lokalne i područne samouprave, odredbama ZSSI-a propisana zabrana obnašanja druge javne dužnosti, osim ako se druga javnu dužnost obnaša po položaju ili je zakonom drukčije propisano.

Zakonom o ustanovama („Narodne novine“ broj 76/93, 29/97, 47/99, 35/08, 127/19) kao zakonom kojim je uređen način imenovanja, prava i obveze ravnatelja ustanova, kao i Zakonom o zdravstvenoj zaštiti („Narodne novine“, broj 100/18, 125/19, 147/20) kao posebnim zakonom kojim se uređuje način imenovanja ravnatelja zdravstvenih ustanova, nije izričito propisano da ravnatelji zdravstvenih ustanova mogu istovremeno uz obnašanja navedene dužnosti obnašati i drugu javnu dužnost, konkretno dužnost člana predstavničkog tijela jedinice lokalne samouprave, slijedom čega u konkretnom slučaju nije ispunjena iznimka propisana člankom 17. stavkom 1. ZSSI-a.

Sukladno navedenom, obveznik koji je ravnatelj zdravstvene ustanove kojoj je osnivač jedinica lokalne i područne (regionalne) samouprave ne može istovremeno uz obnašanje te javne dužnosti obnašati javnu dužnost gradskog vijećnika jer zakonom nije propisana iznimka od opće zabrane istodobnog obnašanja druge javne dužnosti.

Člankom 8. stavkom 1. ZSSI-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost, slijedom čega bi ravnatelj zdravstvene ustanove kojoj je osnivač jedinica lokalne i područne (regionalne) samouprave, koji je istovremeno gradski vijećnik, trebao u primjerenom roku razriješiti okolnostistodobnog obnašanja dužnosti ravnatelja zdravstvene ustanove kojoj je osnivač jedinica lokalne samouprave i člana gradskog vijeća, jer će u protivnom biti u povredi članka 17. stavka 1. ZSSI-a.

Nadalje, Povjerenstvo ističe kako obveznik koji je ravnatelj zdravstvene ustanove kojoj je onivač jedinica lokalne i područne (regionalne) samouprave također s pozicije svojeg statusa gradskog vijećnika ne bi mogao obnašati niti funkciju člana predsjednik ad hoc Komisije za ocjenjivanje dijela prijava udruga pristiglih na Javni poziv za potporu programa i projekata u društvenim djelatnostima na području Grada Čakovca, budući da se radi o radnom tijelu gradske skupštine Grada Čakovca, međutim, u istom tijelu obveznik može obavljati funkciju člana ili predsjednika, ako bi bio imenovana kao stručni vanjski član nevezano za dužnost člana Gradskog vijeća Grada Čakovca.

U tom bi se slučaju radilo o stručnim poslovima savjetodavne prirode koje obveznik može povremeno obavljati, jer ih ne bi obavljao kao redovito i stalno zanimanje iz članka 17. stavka 2. ZSSI-a

Za obavljanje funkcija člana predsjednik ad hoc Komisije za ocjenjivanje dijela prijava udruga pristiglih na Javni poziv za potporu programa i projekata u društvenim djelatnostima na području Grada Čakovca na koje je imenovan kao vanjski član obveznik ZSSI-a iz članka 3. stavka 1. podstavka 65. ZSSI-a može ostvariti naknade koje je dužan prijaviti u imovinskoj kartici.

Slijedom navedenog Povjerenstvo je dalo očitovanje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Podnositelj, e mailom
2. Objava na internetskoj stranici Povjerenstva
3. Pismohrana